
Recenzija
 

 

Knjiga „Zvezde supermarket kulture: medijska slava u potrošačkom društvu“ dr Maje Vukadinović, predstavlja prvu studiju na našem podneblju koja analizira fenomen medijskih zvezda i njihov odnos sa publikom u konktekstu savremenog potrošačkog društva i medijske kulture. U knjizi se sintetišu različiti teorijski pristupi fenomenu slave i naučno interpretira mesto i uloga medijskih zvezda u savremenom društvu. 

Posebno je osvetljen širi kulturni i društveni značaj zvezda i podvučena uloga vrednosti potrošačkog društva u oblikovanju njihovog odnosa sa publikom. Autorka je dala značajan doprinos kako razvoju novih poddisciplina unutar studija kulture i studija medija tako i razvoju primenjene nauke, pokazujući na pravi način kako društveno-humanističke nauke svojim rezultatima mogu dati smisao i smer oblikovanju odgovarajućih instrumenata javnih praktičnih politika. U ovom slučaju to se pre svega odnosi na kulturne, obrazovne i medijske politike. 

Primenjujući brojne interpretativne i analitičke metode, autorka dolazi do vrlo preciznih teorijskih, naučnih zaključaka koji obogaćuju saznanja u domenu studija kulture i razumevanja kulturnih praksi u Srbiji. Interdisciplinarnim uvidima, poput veze teorije elita (sociologija) sa teorijom medija, Maja Vukadinović, poredeći nekadašnje i današnje elite, pokazuje kako zvezde danas svoj društveni status duguju medijima i masovnoj publici, a nepostižu ga zahvaljujući sopstvenimobjektivnim rezultatima ili doprinosom koje daju društvu. Ni nekadašnje kategorije koje su opredeljivale pripadnost elitama (politička, ekonomska ili socijalna moć i uticaj) nisu vise od presudnog značaja. Medijska moć i veza sa marketinškim agencijama – dakle brendovima, mnogo su značajniji elementi u postizanju i održavanju statusa zvezde. Oslanjajući se na Burdijeovu interpretaciju različitih formi kapitala, Vukadinovićeva dovodi u vezu Burdijeov „simbolički kapital“, slavu i tržišnu vrednost zvezde, zaključujući da elita slavnih, za razliku od tradicionalnih elita, ne poseduje stvarnu (institucionalnu) moć, ali da kao statusna grupa uživa brojne privilegije u društvu. 

Posvećujući pažnju analizi robnog karaktera zvezda i njihove suštinske neautentičnosti oblikovane medijskim delovanjem, Vukadinovićeva uočava ključnu ulogu publike u tržišnom vrednovanju medijskih ličnosti, kao i u procesu interpretacije medijske slike slavnih. Tako je publika prikazana kao presudan činilac koji, s jedne strane, omogućava komodifikaciju zvezda (imajući u vidu funkciju koju zvezde kao idealizovane predstave zauzimaju u životima publike) a sa druge, rukovodi procesom društvene konstrukcije identiteta zvezda.  
Mogućnost da obični ljudi postanu zvezde ili češće celetoidi – zvezde sa privremenim statusom, tumači se kao centralna novina koja najbolje oslikava današnju kulturu slavnih i način na koji funkcioniše moderno medijsko tržište. Analizirajući pomenuti fenomen, Vukadinovićeva se upušta u produbljivanje značenja pojedinih pojmova i teorijskih koncepata, kao što su „demokratizacija slave“, „selebrifikacija“, „demokratejment“ i „narodni preokret“, koji su u inostranoj literaturi preoznati kao važni za proučavanje funkcije medija u društvu i posebno studija slavnih ličnosti, a kod nas još uvek do sada nisu dobili odgovarajuću pažnju, te nisu korišćeni u istraživanju i razumevanju savremenih kulturoloških i medijskih fenomena u Srbiji. Posebnu pažnju autorka posvećuje efektima novog koncepta slave koji je nastupio sa pojavom i popularnošću rijaliti formata i razvojem interneta, ukazujući na stvarno mesto koje obični ljudi mogu da zauzmu u okviru kulture slavnih. 

Na kraju, knjiga „Zvezde supermarket kulture: medijska slava u potrošačkom društvu“ ukazuje da je veoma važna primena aktivnog pristupa u adekvatnoj edukaciji mladih na planu medijske pismenosti. Model edukacije mladih u oblasti medijske pismenosti neophodan je za izgrađivanje kritičkog odnosa prema medijskim sadržajima, a ove edukativne mere, prema preporuci autorke, bile bi zasnovane na analizi kulturnih uzora čiji su glavni nosioci medijske zvezde. 

